**Η Marcie και η Adele τσακώνονται**

Αφηγήτρια: Έχοντας τελειώσει με τη δήλωση των μαθημάτων της για το επόμενο εξάμηνο, η Adele επέστρεψε στο σπίτι της. Η συγκάτοικός της η Marcie, φοιτήτρια της ιατρικής, τη ρώτησε.

Marcie: Τι μαθήματα δήλωσες αυτό το εξάμηνο;

Adele: Θα πάρω διάφορα μαθήματα Διδακτικής. Για μεθόδους διδασκαλίας των μαθηματικών, της γλώσσας και άλλων σχολικών αντικειμένων.

Marcie: Διδακτική;;!! Τι σημαντικό υπάρχει που θα έπρεπε να ξέρει κανείς για να μπορεί να διδάξει;

Αφηγήτρια: Οι αντιδράσεις της Adele ήταν συνήθως ήπιες στις μπηχτές της Marcie. Όμως αυτή την φορά ξέσπασε.

Adele: Τι λες τώρα Marcie! Δεν νομίζεις ότι η διδασκαλία είναι σημαντική και απαιτητική;

Αφηγήτρια: Στην Marcie δεν άρεσε καθόλου να την αμφισβητούν.

Marcie: Κοίταξε φιλενάδα. Δεν χρειάζεται να είναι κανείς πυρηνικός επιστήμονας για να μπορεί να ακολουθήσει ένα αναλυτικό πρόγραμμα όπως αυτό παρουσιάζεται σε ένα σχολικό βιβλίο και να το παρουσιάσει με έναν απλό τρόπο στα παιδάκια.

Αφηγήτρια: Με ένα θυμό που δεν της ταίριαζε η Adele ανταπάντησε.

Adele: Βάζω στοίxημα ότι δεν ξέρεις ότι η Clara Perkins παράτησε τη διδασκαλία γιατί της έσπασαν τα νεύρα, δεν άντεχε ψυχολογικά την ένταση της σχολικής τάξης. Μετά αποφάσισε να ακολουθήσει μια λιγότερο αγχωτική δουλειά και να περιποιείται τραυματισμένους στρατιώτες στο μέτωπο.

Αφηγήτρια: Μετανοιώνοντας κάπως για τον τρόπο που μίλησε και βλέποντας ότι η Marcie είχε μαζεετεί, η Adele συνέχισε.

Adele: Ξέρεις Marcie, δεν είναι αλήθεια ότι μπορεί η καθεμιά να γίνει καλή δασκάλα. Το περασμένο εξάμηνο ήμουν στην τάξη της κ. Jones, μιας δασκάλας της δευτέρας δημοτικού, που πραγματικά άλλαζε με την διδασκαλία της τις ζωές των παιδιών. Άρεσε τόσο πολύ στα παιδιά να έρχονται στο σχολείο και να μαθαίνουν πράγματα. Ήταν συναρπαστικό να βλέπω εκείνα τα παιδιά να ενθουσιάζονται με τις νέες έννοιες και τους νέους τρόπους σκέψης που μάθαιναν. Το ξέρω ότι δεν πρόκειται να γίνω πλούσια ή διάσημη, αλλά θα ήθελα πολύ να γίνω όπως η κ. Jones που μπορεί να ανάψει φωτιά στην περιέργεια των παιδιών και να ζωντανέψει μια ολόκληρη τάξη.

Αφηγήτρια: Σε αμυντικό ακόμη τόνο η Marcie είπε.

Marcie: Μα δεν μπορείς να εξισώνεις τη δουλειά ενός γιατρού με αυτή μιας δασκάλας! Η ιατρική είναι επάγγελμα. Οι γιατροί πρέπει να σκέφτονται αυτόνομα, να επιλύουν περίπλοκα ιατρικά προβλήματα και να παίρνουν αποφάσεις ζωής ή θανάτου.

Αφηγήτρια: Η Adele χρειάστηκε λίγο χρόνο για να σκεφτεί την απάντησή της.

Adele: Παρότι μερικές δασκάλες ακολουθούν απλώς το αναλυτικό πρόγραμμα των μαθημάτων, οι καλές δασκάλες πρέπει συχνά να ανατρέχουν σε γνώσεις που σχετίζονται με το αντικείμενο που διδάσκουν, με τα ίδια τα παιδιά, με τις μεθόδους και τα μέσα διδασκαλίας. Οι καλές δασκάλες δεν διδάσκουν απλά διάφορα σχολικά αντικείμενα, διδάσκουν παιδιά. Είναι πολύ πιο δύσκολο να εστιάσει μια δασκάλα στο τι μαθαίνει ένα παιδί σε σύγκριση με το τι πρέπει να διδάξει. Κάθε παιδί είναι διαφορετικό και κανένας τσελεμεντές δεν πρόκειται να σου δώσει τη συνταγή για να μάθει. Οι καλές δασκάλες λοιπόν μπορούν και λύνουν δύσκολα προβλήματα. Μπορεί με τις αποφάσεις τους να μην στείλουν κανέναν στα θυμαράκια, μα σίγουρα μπορεί να βλάψουν το ενδιαφέρον των παιδιών για μάθηση, ακόμη και να καταρακώσουν την αυτοεκτίμηση τους.

Αφηγήτρια: Η Marcie, που δεν είχε πειστεί πλήρως από τα επιχειρήματα της Adele, πρόσθεσε.

Marcie: Αλλά δεν είναι το ίδιο βρε Adele. Ένας γιατρός χρειάζεται να γνωρίζει έναν τεράστιο αριθμό από πληροφορίες.

Αφηγήτρια: Η Adele, που δεν είχε συνηδειτοποιήσει ακόμη τι πραγματικά πρέπει να γνωρίζει μια δασκάλα, δεν μπόρεσε να αντικρούσει το επιχείρημα της Marcie. Την έκανε όμως να σκεφτεί τον Alfie, έναν από τους μαθητές της κ. Jones που δεν κατάφερε να τον βοηθήσει στα μαθηματικά. Ο Alfie δυσκολευόταν να θυμηθεί τα βασικά δεδομένα της πρόσθεσης και της αφαίρεσης, όπως 8+5=13 ή 9-5=4, και συχνά έκανε λάθη όπως 53-27=34 στις ασκήσεις. Η Adele συμπαθούσε πολύ τον Alfie και στην προσπάθειά της να τον βοηθήσει του έδινε περισσότερα φύλλα εργασίας για εξάσκηση. Μα τα επιπλέον φύλλα εργασίας μάλλον επιδείνωναν την κατάσταση σε σημείο που ο Alfie, μετά από ακόμη μια αποτυχημένη προσπάθεια, είχε πει στην Adele: “Δεν φταίτε εσείς κυρία. Εγώ είμαι ο βλάκας.” Η Adele είχε αναγνωρίσει τότε την απόγνωση και την κούραση στα μάτια του παιδιού, μα συνάμα είχε καταλάβει ότι η αγάπη δεν είναι αρκετή για να διδάξεις τα βασικά δεδομένα της πρόσθεσης κα της αφαίρεσης. Μισούσε εκείνο το αίσθημα αδυναμίας, και ίσως ενοχής που βίωσε, μιας και ένοιωθε ότι η άγνοιά της ίσως είχε χειροτερέψει τα πράγματα για τον Alfie.